2.1A rendelet relevanciája

Mint ahogy az az 1.3. részben már szerepelt, 2014-ben egy felmérés folyt a tagállamok körében annak feltárása érdekében, hogy mely pontokon lehetne javítani a légialkalmassági rendeletet. A tagállamok visszajelzései fontos információkkal szolgáltak a rendelet végrehajtásával kapcsolatban, és hasznos útmutatást nyújtottak bizonyos területekre vonatkozóan, amelyeket akár a jogi, akár a technológiai fejlemények figyelembevétele érdekében javítani kell.

A felmérésre válaszolva a tagállamok rámutattak a rendelet jelentőségére, mivel az csökkenti a vámtisztviselők adminisztratív terheit, lehetővé téve számukra, hogy a meghatározott célra történő felhasználásra szóló engedély megadása és más különleges vámeljárások (pl. aktív feldolgozási eljárás vagy vámraktározási eljárás) nyomon követése és felügyelete helyett más vámeljárást alkalmazzanak.

Több tagállam rámutatott ugyanakkor arra, hogy a légialkalmassági rendeletet tovább kell pontosítani azzal kapcsolatban, hogy mely bizonyítványok alapján engedélyezhető a Közös Vámtarifa autonóm vámtételeinek felfüggesztése. Nézetük szerint e terület egyértelművé tétele megszüntetné az azzal kapcsolatos bizonytalanságokat, hogy milyen bizonyítványokra van szükség, és ösztönözné a légijármű-üzemeltetőket, hogy éljenek a légialkalmassági rendelet kínálta lehetőségekkel. További javításokat kértek a javítandó árukkal kapcsolatos eljárások kapcsán is.

A tagállamok nyitottak voltak arra a lehetőségre is, hogy azáltal egyszerűsítsék tovább a légijármű-üzemeltetők helyzetét, hogy a katonai repülőgépekre vonatkozó bizonyítványok alapján is lehetővé tennék a vámmentes behozatalt. Ennek az az oka, hogy az alkatrészek gyakran mindkét típusú repülőgépekhez felhasználhatók, és a végfelhasználás a behozatalkor még nem mindig ismert. Ez összhangban lenne az (EU) 2015/2447 bizottsági végrehajtási rendelet 324. cikke (1) bekezdésének c) pontjával is, amely az aktív feldolgozási eljárás egyszerűsített lezárása tekintetében nem tesz különbséget a polgári és nem polgári légi járművek között. Összhangban van egyszersmind az egyes fegyverekre és katonai felszerelésekre alkalmazandó behozatali vámok felfüggesztéséről szóló 150/2003/EU rendelettel, és kiegészíti azt.

A légialkalmassági rendelet alapján felfüggesztésre jogosult áruk felsorolását illetően vegyes válaszok érkeztek. Egyes tagállamok a fennálló helyzetet részesítették előnyben, míg más tagállamok egy KN vámtarifaszámok és alszámok szintjén elkészített részletes jegyzék mellett foglaltak állást, feltéve, hogy az gyorsan módosítható. E tekintetben arra is emlékeztetni kell, hogy a légialkalmassági rendelet TARIC-ba való beillesztésére nem került sor a KN 25–97. árucsoportjába tartozó valamennyi KN-kód tekintetében, hanem a kódok jegyzékét a TARIC kérdéseivel foglalkozó vámszakértői csoport megbeszélései során szűkítették.

A Bizottság ezen aggodalmakra reagálva javaslatot készít elő a Tanács számára, amely majd a légialkalmassági rendelet helyébe lép, és naprakésszé teszi, észszerűsíti és tovább egyszerűsíti a repülőgépekbe beépíthető vagy repülőgépekhez használható bizonyos áruk vámmentes behozatalára szolgáló eljárásokat. E folyamat lezárása 2017 végére várható.

2.2Eredményesség

A légialkalmassági rendelet eredményességének értékelése során három kérdést tettünk fel a tagállamoknak annak azonosítása céljából, hogy a vámeljárások gazdasági szereplők és vámhatóságok számára való egyszerűsítése milyen mértékben járult hozzá a rendelet céljának eléréséhez. A válaszokat a következő ábrák mutatják be:

1. kérdés: Elérte-e célkitűzését a légialkalmassági rendelet a légi járművek gyártásához, javításához, karbantartásához, átépítéséhez, módosításához vagy rendeltetésmódosításához használt alkatrészek, elemek és egyéb áruk vámmentes behozatalára vonatkozó vámeljárások egyszerűsítése tekintetében?

1. táblázat